God i soim yumi as bilong plen bilong Em.
Sapos yumi skelim gut bai yumi klia olsem, dispela graun em i no gutpela tumas. Yu tingim. Long planti hap i gat korapsen i stap, na long ol wanwan ples skul na haus sik i pundaun, na rot i bagarap, na long ol wanwan taun na rot ol raskol i save givim hevi long yumi. Pe bilong olgeta samting i go antap, tasol pe bilong kopi i go daun, na i hat long yumi kamapim liklik sop mani bilong lukautim femili bilong yumi.
Yu tingim sindaun bilong yumi. Long ples i gat planti pasin nogut i kamap long sait bilong marit. Planti bois bilong yumi ol i no sindaun gut na ol i save mekim pasin nogut raun nabaut long ples. I gat kros na pait na stil pasin na tok nogut na spak pasin na ol kainkain pasin nogut i save spoilim sindaun bilong yumi olgeta manmeri.
Mi tok pinis, dispela graun i no gutpela tumas.
Tasol, nau moning mi laik strongim yupela, yupela i bin tanim bel na i bilipim na trastim feitful wok bilong Jisas na i bihainim Em, mi laik strongim yupela olsem, yupela no ken i tingting planti long ol dispela samting. Nogat. Long wanem?
God i gat plen bilong Em i stap na dispela plen bilong Em i no lus na i no pundaun. Nogat. Plen bilong God i wok i go yet.
Ating sampela taim yumi ken i lukluk long ol pasin nogut i save kamap long P.N.G. na long ples na yumi ken i tingim olsem, olgeta samting i bagarap pinis. Tasol nogat. God i gat plen bilong Em i stap na dispela plen bilong Em i no lus na i no pundaun, nogat, plen bilong God i wok i go yet.
Na long sait bilong tok bilong God, yumi save lukim planti lotu i stap na planti i lusim trupela tok bilong God longtaim pinis na ol i bihainim tingting na tisim bilong ol yet na ol i tingting tasol long bihainim misin pasin tasol na ol i no laik save long God trutru na bihainim Em trutru. Na taim yumi lukim dispela samting yumi ken i tingim olsem, Tok bilong God i pundaun pinis na i bagarap olgeta.
Tasol nogat. God i gat plen bilong Em i stap na dispela plen bilong Em i no lus na i no pundaun, nogat, plen bilong God i wok i go yet.
Lukim Efesus 1:9-10. God i gat plen bilong Em i stap. Pastaim dispela plen bilong Em i hait na yumi no klia long plen bilong God. Pastaim yumi no klia long plen bilong God bikos long bipo God i no bin putim plen bilong Em long ples klia. Tasol nau yumi ken i klia long plen bilong God bikos nau God i bin soim yumi plen bilong Em. Pastaim yumi no klia long olgeta samting God i laik wokim, pastaim yumi no klia long olgeta samting long plen bilong God, tasol nau, God i bin putim olgeta samting bilong plen bilong Em long ples klia na nau yumi ken i save.
Na dispela plen i no lus na i no pundaun. Nogat. Long rait taim stret, taim God i bin makim pinis, long rait taim stret olgeta samting God i bin plenim bai kamap tasol. Sampela taim yumi tingim olsem olgeta samting i bagarap pinis na i pundaun pinis. Tasol nogat. Olgeta samting long plen bilong God i save kamap long taim God i bin makim. God i save bosim na kontrolim olgeta samting bilong mekim olgeta samting bilong plen bilong Em i kamap long taim God i makim.
Lukim lain 11-12 liklik. God i save bosim na kontrolim olgeta samting. Em i no bosim na kontrolim wanwan samting tasol, nogat. Em save bosim na kontrolim olgeta samting, na Em save bosim na kontrolim olgeta samting inap long laik na plen bilong Em. God i bihainim plen bilong Em tasol na Em i bosim na kontrolim olgeta samting.
Planti manmeri i tok olsem, “Seten em i bosman bilong dispela graun – Seten i save bosim olgeta samting bilong dispela graun.” Tasol dispela i no tru. God yet i bosim na kontrolim olgeta samting. Em i gat plen bilong Em i stap na Em i bosim na kontrolim olgeta samting bilong kamapim olgeta samting Em i bin plenim.
Yumi no ken i lukluk tasol long ol samting bilong dispela graun na larim ol samting yumi lukim long ai bilong yumi i stiaim tingting bilong yumi. Nogat. God i gat plen bilong Em i stap na dispela plen bilong God i wok i go yet. Olsem na, yumi mas larim tok bilong God i stiaim tingting bilong yumi.
Taim yumi lukim ol samting bilong dispela graun, yumi lukim ol samting long antap skin tasol. Tasol long baksait bilong ol samting yumi lukim plen bilong God i stap, na God i save bosim na kontrolim olgeta samting bilong kamapim olgeta samting bilong plen bilong Em. Yumi no ken i lusim tingting long dispela. Maski wanem samting i kamap yumi mas klia olsem plen bilong God i stap na dispela plen i wok i go yet. Em i no lus na em i no pundaun. Nogat. Em i stap yet na i wok i go yet.
Olgeta samting long plen bilong God bai kamap long taim God yet i bin makim. Olsem na, yumi ken i trastim God na trastim plen bilong God. Yu save, olgeta samting i no bagarap na pundaun, nogat tru. God i bihainim plen bilong Em na Em i wok yet long kamapim olgeta samting bilong plen bilong Em, na olgeta samting long plen bilong Em bai kamap long rait taim God i bin makim. Olsem na, yumi ken i trastim God long olgeta samting, maski wanem samting i kamap long yumi. Yumi ken i trastim plen bilong God. Yumi ken i trastim God bikos Em yet i save bosim na kontrolim olgeta samting bilong kamapim olgeta samting bilong bikpela na gutpela plen bilong Em.
Orait, yumi bin toktok planti olsem, God i gat plen bilong Em i stap. Tasol dispela plen em i wanem samting? God i plenim wanem samting? As bilong plen bilong God em i wanem samting? Orait, as bilong plen bilong God i olsem……
Lukim lain 9-10.
Olgeta samting bilong heven na bilong dispela graun bai kamap wanpela na i stap aninit long wanpela hetman na dispela hetman Em i Jisas Krais.
God i gat plen, na as bilong plen bilong God i olsem, olgeta samting long heven na long dispela graun bai kamap wanpela samting na i stap aninit long wanpela hetman na dispela hetman Em i Jisas Krais.
God Em i laik bungim olgeta samting bilong heven wantaim olgeta samting bilong dispela graun na kamapim wanpela nupela samting. Em i laik kamapim wanpela nupela komyuniti we olgeta manmeri bilong dispela nupela komyuniti wantaim olgeta samting bai i stap aninit long wanpela hetman, Jisas Krais. Dispela em i bikpela plen bilong God.
Bihain, dispela graun nau yumi stap long em bai pinis wantaim ol kainkain komyuniti bilong dispela graun. Olgeta bai pinis na wanpela nupela samting bai kamap. Na long dispela nupela samting wanpela nupela komyuniti bai i stap, na olgeta manmeri long dispela nupela komyuniti wantaim olgeta samting bai i stap aninit tru long Jisas Krais.
Long dispela as tasol, God i bin makim yumi na pasim yumi long Krais na Krais i mekim wok bilong baim pe bilong sin bilong yumi na God Em i fogivim yumi na Em i adoptim yumi na mekim yumi kamap pikinini long femili bilong Em. Yu save, God Em i wokim ol dispela samting bilong kamapim dispela wanpela nupela komyuniti, na bihain God bai bungim dispela nupela komyuniti wantaim olgeta samting long heven, na olgeta bai i stap wanpela tasol, na olgeta bai i stap aninit long Jisas tasol. Olgeta narapela samting bai pinis, na dispela nupela samting wantaim dispela nupela komyuniti bai i stap tasol.
Na yu save, nau olgeta samting i no stap wanpela, nau olgeta manmeri i no aninit long Krais.
Yu tingim. Wanpela hauslain i save kros pait wantaim narapela hauslain. Wanpela brata i tok nogut long narapela brata. Wanpela femili i mekim nogut long narapela femili. Pikinini i no save rispektim papamama bilong ol na i stap gut wantaim. Long sait bilong marit, man na meri i no save sindaun gut olgeta. Kros i save kamap na paul pasin i save kamap na marit i save bruk. Planti manmeri i save kisim hevi long marit. Na ol yangpela bois i save paul wantaim ol yangpela meri na ol i save spoilim ol yangpela meri.
Olgeta samting long dispela graun i bruk pinis. Na yu lukim, planti manmeri i save givim baksait long Krais tasol. Long dispela graun olgeta samting i bruk na ol planti manmeri i givim baksait long Krais. Dispela samting yumi stap long em, dispela graun, em i nogut pinis.
Tasol God i gat plen bilong Em i stap. Na dispela plen bilong God i olsem, Em bai pinisim ol dispela olpela samting na Em bai kamapim ol nupela samting. Em bai kisim ol wanwan manmeri long ol wanwan hap na long ol wanwan kala skin na long ol wanwan tok ples na Em bai pasim ol long wanpela komyuniti na ol bai i stap aninit tru long Krais. Bai God i pasim olgeta samting bilong heven na olgeta kainkain manmeri bilong dispela graun na Em bai kamapim wanpela nupela samting. Em bai kamapim wanpela nupela komyuniti we olgeta manmeri na olgeta samting i stap aninit tru long wanpela hetman, Jisas Krais. Long dispela nupela samting i no gat gavman i stap. Nogat. Krais Em i olsem “gavman” na olgeta samting bai i stap aninit long Krais tasol.
Dispela em i plen bilong God. God i save bosim na kontrolim olgeta samting bikos bihain long rait taim God i bin makim, Em bai kisim na pasim olgeta samting bilong heven wantaim ol samting bilong dispela graun na kamapim wanpela nupela samting na wanpela nupela komyuniti we olgeta manmeri na olgeta samting bai i stap aninit long Jisas.
Dispela em i bikpela na gutpela plen bilong God. Na yumi ken i lukim God i wok long bihainim dispela plen bilong Em nau.
Yes, yumi ken i witnisim dispela wok bilong God nau. God Em i no sindaun nating na wetim dispela taim Em i bin makim bilong kamapim ol dispela samting, nogat. Nau God i save wok long kisim na pasim ol kainkain manmeri long wanpela nupela samting, long wanpela nupela komyuniti we ol i stap aninit tru long Krais. Yumi ken i lukim dispela plen bilong God nau. Yumi ken i lukim dispela wok bilong God nau.
Mi bin lukim. Mi lukim God i kisim wanpela mejistret bilong ples na Em i kisim wanpela stilman ol i bin kalabusim em long dispela stil pasin bilong em – God i bin kisim dispela tupela man na Em i pasim tupela long wanpela nupela komyuniti. Mi lukim God i kisim wanpela yangpela man na Em i kisim wanpela lapun meri na God Em i pasim tupela long wanpela nupela komyuniti. Mi lukim God i kisim wanpela meri long wanpela hauslain na mi lukim God i kisim wanpela meri bilong narapela hauslain na God Em i pasim tupela long wanpela nupela komyuniti. Mi lukim God i kisim wanpela meri i bin raun long planti misin na God Em i kamautim em long ol misin pasin na Em i pasim dispela meri long wanpela nupela komyuniti.
Yu save long dispela tok bilong mi o nogat? Yes, mi tok long wok God i bin mekim long hia long ples. God i bin kisim ol wanwan kain man na meri na boi na gel na Em i pasim ol long wanpela nupela komyuniti we ol i stap aninit long Jisas Krais.
Na bihain, God bai pasim sampela manmeri moa – ol sampela manmeri bilong ol narapela hauslain bilong PNG. Yu save, dispela em i plen bilong God – God i save wok long kisim ol wanwan manmeri na pasim ol long wanpela nupela komyuniti, na bihain God bai pasim ol dispela nupela komyuniti wantaim olgeta samting bilong heven, na olgeta bai i stap wanpela tasol na olgeta bai i stap aninit long Krais.
Na yu save long nem bilong dispela nupela komyuniti God i wok long kamapim o nogat? Nem bilong em, em i sios. Dispela nupela komyuniti em i sios bilong God. Dispela nupela komyuniti God bai bungim long bihain long rait taim Em i bin makim, em i sios bilong God.
Tasol tu, taim God i kisim wanwan manmeri na kamautim ol long olpela komyuniti bilong ol long dispela graun na Em i pasim ol long wanpela nupela komyuniti, orait Em i kamapim liklik bilong dispela bikpela komyuniti Em bai bungim long bihain. Sios God i wok long kamapim long wanwan hap em i liklik bilong dispela bikpela sios God bai kamapim long bihain. Dispela sios nau God i wok long kamapim long hia long ples em i liklik bilong dispela bikpela sios God bai bungim long bihain long rait taim Em i bin makim.
Olsem na, yumi mas klia olsem, misin em i no sios, na haus lotu em i no sios. Nogat. Ol dispela manmeri God i bin pikim na pasim long Krais bai ol i stap holi na i no gat asua na Krais i dai bilong baim pe bilong sin bilong ol na God i bin adoptim ol na givim bilip long ol na ol i bilipim na trastim feitful wok bilong Jisas na ol i lavim na bihainim Em, ol dispela manmeri ol i sios bilong God. Ol dispela manmeri ol i nupela komyuniti bilong God. Taim God i kisim ol dispela manmeri i kam na bungim ol long nupela komyuniti, em nau, God i kamapim sios.
Olsem na, yumi no ken i tingim sios em i samting we i gat haus lotu i stap, na ol i putim ol naispela klos, na ol i gat paris na seket miting i stap, na ol i save kamapim kemp na ol wanwik bung, na i gat nem na bikpela hetkwatas na ol dispela kain samting i stap. Nogat. Sios bilong God em i dispela nupela komyuniti God yet i bin makim na pikim na pasim long Krais na Em i kisim ol i kam na pasim ol wantaim na ol i stap nupela komyuniti na ol i stap aninit tru long Jisas Krais.
Na tu, yumi mas klia olsem, God i no save raun long dispela graun bilong grisim ol manmeri long tanim bel na i stap aninit long Em. Nogat! God i no save raun long dispela graun na sekim ol lotu manmeri na ol i stap gutpela manmeri o nogat. Nogat. God i no save mekim olsem. God i no save resis wantaim Seten bilong grisim ol manmeri. Nogat!
God Em i bosim na kontrolim olgeta samting na Em yet i save makim na pikim na wokim olgeta samting bilong kamapim nupela komyuniti bilong Em, bilong kamapim sios bilong Em. Na long rait taim stret Em bai bungim olgeta nupela komyuniti wantaim olgeta samting long heven na long graun, na wanpela samting bai i stap tasol, na wanpela komyuniti bai stap tasol we olgeta manmeri na olgeta samting bai i stap aninit tru long Jisas.
Harim. God Em i wok long dispela samting, na yumi God i bin pasim long dispela nupela komyuniti, yumi mas wok long dispela samting tu. Mi minim olsem, yumi mas sindaun gutpela wantaim. God i bin makim na pikim yumi na Em i pasim yumi long dispela nupela komyuniti bilong Em, olsem na, yumi mas sindaun gutpela wantaim. Yumi no ken i putim wanblut bilong yumi paslain. Nogat. Yumi mas putim ol dispela manmeri God i pasim long nupela komyuniti bilong Em paslain. Yumi no ken i putim hauslain bilong yumi paslain long dispela nupela komyuniti bilong God. Nogat. Dispela nupela komyuniti i mas paslain long hauslain bilong yumi.
Dispela nupela komyuniti bilong God, trupela sios bilong God, em i nambawan samting bilong God. God i save bosim na kontrolim olgeta samting bilong kamapim dispela nupela komyuniti – dispela nupela komyuniti em i as bilong olgeta wok God i save mekim na dispela nupela komyuniti em i mas nambawan samting bilong yumi tu.
Na narapela samting tu. God i bin pasim yumi long dispela nupela komyuniti bai yumi stap aninit long Krais. Olsem na, yumi mas i stap aninit long Krais. Yumi mas harim tok bilong Em na bihainim tok bilong Em. Tok bilong Jisas i mas nambawan samting bilong yumi. Tok Jisas i mekim i mas stiaim olgeta samting bilong sios bilong yumi na long laip bilong yumi.
Las toktok.
Yumi tok pinis, bikpela plen bilong God em bilong kamapim wanpela nupela komyuniti i stap aninit tru long Krais, na dispela nupela komyuniti em i sios bilong God.
Na yu gat wanem plen i stap long tingting bilong yu? Yu pas tru long plen bilong God o yu gat narapela tingting i stap long tingting bilong yu? Long sios bilong yumi bai yumi bihainim tok bilong Jisas o bai yumi bihainim tingting na pasin bilong misin? Bai yu yusim mani bilong yu na strong bilong yu na ol samting bilong yu bai sios bilong God i ken i gohet o bai yu les long yusim ol samting bilong yu? Bai yumi wok wantaim long dispela plen bilong God o bai yu larim ol dispela i stap long han bilong misineri tasol? Yu gat wanem tingting?
Em tasol.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn